Nyoe akhé riwayat dewa-dewa Babel; yoh watée ilée patong Bel dan Nebo jiseumah, teuma bak saát nyoe ka jiseumah di ateueh beulatang, jeuet keu beuban keu beulatang nyang hék.
2 Patong-patong nyan hana hase jitulông nyang seuôn droe jih, awaknyan keudroe teuangkot sibagoe ureuëng keunong teuen. Nyan kheueh akhé riwayat awaknyan.
3 Deungoe kheueh Ulôn, he keuturonan Nabi Yakub, gata banmandum nyang na teutinggai nibak umat Lôn. Ulôn ka Lôn peulara gata yoh phon gata lahé u donya.
4 Ulôn nyoe teutab Po teu Allah gata sampoe án tuha gata; dan teutab Lôn jaga gata sampoe gata putéh ôk nibak ulée. Ulôn nyang peujeuet gata dan teutab Lôn jaga gata, Ulôn kutulông dan Lôn peuseulamat gata.
5 Deungon soe gata keuneuk peusaban Ulôn? Peu kheueh na nyang jeuet teupeusaban deungon Lôn?
6 Ureuëng jipeuhah dompet dan laju jiruwah méuh, dan jitimang pirak jihnyan deungon ceng. Gobnyan jijok upah keu tukang méuh mangat jitem peugét patong beurala, laju jiseumah patong nyang jipeugét keudroe.
7 Patong nyan laju jilabang dan jikeubah bak teumpat jih, ureuëng nyan jidong disinan dan hana jeuet jiminah. Meunyoe ureuëng meudoá ubak jihnyan, lé jihnyan hana jijaweueb, dan hana jipeuseulamat jihnyan nibak keususahan.
8 Ingat kheueh dan peutimang kheueh, he ureuëng-ureuëng doraka!
9 Ingat kheueh keujadian-keujadian yoh masa ilée; meungaku kheueh bahwa Ulôn nyoe Po teu Allah, dan hana nyang laén, Ulôn Allah, dan hana nyang na lagée Ulôn.
10 Phon yoh awai Ulôn peugah hai-hai nyang dudoe, phon yoh ilée ka Ulôn ramai peue-peue nyang teujadi. Kheun Ulôn: Keuputosan Ulôn teuma teulaksana, keuheundak Ulôn pasti Ulôn peubuet!
11 Ulôn tawök laju sidroe peunguasa di timu laju jiteuka lagée saboh cicém juwah keujijak peubuet keuputosan Ulôn. Peue nyang Ulôn peugah pasti Ulôn peubuet, peue nyang Ulôn reuncana pasti Ulôn keureuja.
12 Deungoe kheueh Ulôn, he ureuëng-ureuëng cungkak, gata nyang sangka bahwa meunang nyan mantong jiôh.
13 Ulôn kupeuto uroe peubeubaihan, keuseulamatan nyang Ulôn jok hana teutunda le. Ulôn teuma Lôn peuseulamat Yerusalem dan Ulôn bri horeumat keu Israel."
